b'\n_START_ARTICLE_\nMetallin pursotus\n_START_PARAGRAPH_\nMetallin pursotuksella tarkoitetaan prosessia, jossa metalliaihio puristetaan rei\xc3\xa4n l\xc3\xa4pi. Prosessissa rei\xc3\xa4n muoto kopioituu pursotettuun materiaaliin. My\xc3\xb6s muoveja pursotetaan, ja prosessi on analoginen metallurgisen pursotusprosessin kanssa: t\xc3\xa4ll\xc3\xb6in k\xc3\xa4ytet\xc3\xa4\xc3\xa4n termi\xc3\xa4 ekstruusio eli suulakepuristus._NEWLINE_Puristettavat metallit ovat joko valanteita tai jauheita. L\xc3\xa4hes kaikkia teknisi\xc3\xa4 metalleja voidaan pursottaa. Kuluttajille tuttu esimerkki pursotetusta metallituotteesta on alumiiniprofiili jota k\xc3\xa4ytet\xc3\xa4\xc3\xa4n mm. kasvihuoneiden runkojen valmistuksessa.\n_START_SECTION_\nPursottimet\n_START_PARAGRAPH_\n1970-luvulle asti kaikki metallipursottimet olivat joko vesi- tai \xc3\xb6ljyhydraulisia puristimia. N\xc3\xa4m\xc3\xa4 puristimet toimivat panosprosessina, miss\xc3\xa4 pursotteen yksikk\xc3\xb6paino saattaa olla useita tonneja. Tyypillinen p\xc3\xb6llikoko on 50\xe2\x80\x93700 kg._NEWLINE_Jatkuvatoimisia puristimia on my\xc3\xb6s kehitetty, n\xc3\xa4ist\xc3\xa4 tunnetuimpia ja toimivimpia ovat Jade Claw- ja Conform -menetelm\xc3\xa4.\n_START_SECTION_\nJade Claw -pursotus\n_START_PARAGRAPH_\nJade Claw -menetelm\xc3\xa4 perustuu kahteen telaketjuun, joilla ainestanko painetaan ty\xc3\xb6kalun l\xc3\xa4pi. Menetelm\xc3\xa4ll\xc3\xa4 onnistuttiin tekem\xc3\xa4\xc3\xa4n laboratoriomittakaavan tuotantoa, mutta siit\xc3\xa4 ei koskaan tullut kaupallista menestyst\xc3\xa4.\n_START_SECTION_\nConform pursotus\n_START_PARAGRAPH_\nConform menetelm\xc3\xa4ss\xc3\xa4 aihiona on metallitanko tai metallijauhe. Tangon paksuus on halkaisijaltaan 8 \xe2\x80\x93 25 mm, tangon pituutta ei ole rajoitettu. Laitteisto koostuu pursotuspy\xc3\xb6r\xc3\xa4st\xc3\xa4, painorullasta ja ty\xc3\xb6kaluasetelmasta, joka on tuettu takapuristimella vasten pursotuspy\xc3\xb6r\xc3\xa4\xc3\xa4. Aihiotanko painetaan painorullalla purstuspy\xc3\xb6r\xc3\xa4ss\xc3\xa4 olevaan uraan. Pursotuspy\xc3\xb6r\xc3\xa4 py\xc3\xb6rii ja kuljettaa metallin ty\xc3\xb6kaluasetelmalle, miss\xc3\xa4 uraan upotettu vaste pys\xc3\xa4ytt\xc3\xa4\xc3\xa4 ja k\xc3\xa4\xc3\xa4nt\xc3\xa4\xc3\xa4 pursotettavan materiaalin pois pursotuspy\xc3\xb6r\xc3\xa4lt\xc3\xa4. Materiaalin sis\xc3\xa4inen leikkautuminen nostaa pursotettavan materiaalin l\xc3\xa4mp\xc3\xb6tilan ja siihen kohdistuvan paineen niin korkeaksi, ett\xc3\xa4 metalli on viskositeetiltaan muovailuvahamaista ja siten plastista._NEWLINE_Conform pursotus on UKAEAn kehitt\xc3\xa4m\xc3\xa4 ja patentoima menetelm\xc3\xa4. Menetelm\xc3\xa4\xc3\xa4 oli alun perin tarkoitus k\xc3\xa4ytt\xc3\xa4\xc3\xa4 uraanitankojen pursotukseen. Uraani oli kuitenkin liian lujaa ja haurasta pursotettavaksi t\xc3\xa4ll\xc3\xa4 menetelm\xc3\xa4ll\xc3\xa4, mutta muiden plastisimpien metallien purostus onnistui hyvin. 1980-luvulla UKAEA antoi lisenssin kahden kaupallisen yrityksen; BWE Ltd. ja Holton Machinery Ltd.:n k\xc3\xa4ytt\xc3\xb6\xc3\xb6n, jotka k\xc3\xa4ynnistiv\xc3\xa4t kaupallisen laitevalmistuksen. Menetelm\xc3\xa4\xc3\xa4 k\xc3\xa4ytet\xc3\xa4\xc3\xa4n huomattavassa m\xc3\xa4\xc3\xa4rin alumiinin ja kuparin pursottamiseen.'